ዶ/ር ወልዳይ፡- እዚህ ላይ እንመጣበታለን፡፡ መጀመርያ ስለ ኬኩ መነጋገር አለብን፡፡ ኬኩን እንዴት እንጋግረው? እንዴት ነው ትልቁን ኬክ መሥራት የምንችለው? የሚለውን እንይና ከዚያ በኋላ ስለፈታኝ ሁኔታዎቹ እንነጋገራለን፡፡ እኔ እያሰብኩ ያለሁት የመንግሥት የመዋቅራዊ ለውጥ ዕቅድ ምን ያህል አሳታፊ ነው? ምን ያህል ሰው ጠቅሟል? እነ ማንን ጠቅሟል? ጠቅሞስ ከሆነ ቀጣይነት አለው ወይ? የሚለውን ለማየት እፈልጋለሁ፡፡ ይሁንና በጥያቄ ያነሳሀቸውን የሥራ አጥነትና የሀብት ክፍፍል ጉዳዮችን እናያቸዋለን፡፡ በመጀመርያ ግን ስለኢኮኖሚ ዕድገትና ስለመንግሥት ሚና እንነጋገር፡፡ ምክንያቱም ለእኔ ይህ ዋናው ቁልፍ ነጥብ ነው፡፡ በፊስካል ፖሊሲ አማካይነት ገንዘብ ከታክስም ከሌላ የገቢ ምንጭም ሰብስበህ የምትሠራቸው ሥራዎች ይኖራሉ፡፡ ይህ እንግዲህ ፍትሐዊ የሀብት ክፍፍል እንዲኖር ለማድረግ ይረዳል፡፡ ፖሊሲዎቹንም መመልከት ያስፈልጋል፡፡ እኔ አጽንኦት መስጠት የምፈልግበት ነጥብ ይህች አገር ለዕድገት የሚበጁ መሠረቶችን ማበጀት አለባት የሚለው ላይ ነው፡፡ ዕድገትን የሚገቱና የሚገድቡ አስገዳጅ ችግሮች ምንድን ናቸው? የሚሉትን መፈለግና የት ላይ ችግሮቹ እንዳሉ መቃኘት ይገባል፡፡ ለምንድነው ግብርናው እንደሚፈለገው ማደግ ያልቻለው? ለምንስ ነው ማኑፋክቸሪንግ እንደሚጠበቀው ያላደገው? የሚሉትን ጥያቄዎች መመለስ ግድ ነው፡፡
